Bybelskool » Genesis 46 – Jakob trek Egipte toe en herenig met Josef
21 Dec2016 Genesis 46 – Jakob trek Egipte toe en herenig met Josef
Let op dat Jakob al hoe meer op sy naam Israel genoem word. Trouens, in vers 8 word sy nageslag die eerste keer in die Bybel “Israeliete” genoem, of soos dit in die grondteks verskyn: “kinders van Israel”. Die verwagting dat Israel ‘n groot nasie sal word, begin al hoe groter groei.
Waar Jakob se familiegeskiedenis in Genesis 37 net die naam van Josef bevat het, word hier nou al die name van Jakob se kinders en kleinkinders gegee. Let op hoe die skrywer beklemtoon dat dit al sy seuns en kleinseuns was, ook sy dogters en kleindogters. Die hele familie word saamgevat Egipte toe.
Saam met die familie van Josef in Egipte was hulle sewentig mense altesaam, ‘n simboliese getal van volkomendheid. Dit herinner ons ook daaraan dat dit oor die familie as geloofsgemeenskap gaan in Genesis en nie oor die individue nie, selfs al speel hulle ook hoe groot ‘n rol in die behoud van daardie geloofsgemeenskap.
Juda speel duidelik ‘n al hoe groter leiersrol en fasiliteer die blye wedersiens met Josef in die land Gosen in die Nyl-delta. Hulle het mekaar omhels en: “lank so gestaan en huil.” Vir Jakob het dit sy lewe tot ‘n volmaakte afsluiting gebring. Sy wedloop is geloop. Die stryd is gestry. Hy kan in vrede saam met sy voorvaders begrawe word.
Josef reël dat dié streek hulle woonplek word, maar die skrywer vermeld wel die afkeur wat die Egiptenare aan kleinveeboere gehad het, ‘n stukkie onheilspellende nuus wat ‘n mens laat besef dat daar nog groot ontberings vir dié Godsvolk sou oorbly voor hulle uiteindelik rus sou kry met die Intog terug in die beloofde land jare later.